कोर्ट ने विधायक कंवर व आरके राय को माना आरोपी
लोकसभा चुनाव के दौरान शराब व रुपए बांटने को लेकर मारपीट के मामले में न्यायालय ने रामपुर विधायक श्यामलाल कंवर व गुंडरदेही विधायक आरके राय को भी आरोपी माना है।
लोकसभा चुनाव के दौरान मतदान से एक दिन पहले 22 अप्रैल की रात रामपुर विधानसभा क्षेत्र के ग्राम बांधापाली में भाजपाई-कांग्रेसी आपस में भिड़ गए थे। आरोप था चुनाव के लिए शराब और रुपए बांटने का। मामले में करतला पुलिस ने भाजपा नेता तरुण मिश्रा की ओर से अपराध क्रमांक 49/14 दर्ज किया था। रामपुर विधायक श्यामलाल कंवर, गुण्डरदेही के विधायक आर के राय समेत 20 लोगों काे आरोपी बनाया गया था। उनके खिलाफ भादवि की धारा 341, 294, 323, 506, 427, 147, 148, 149, 342, 324 लगाई गई। बाद में इस मामले में डॉक्टरी रिपोर्ट के आधार पर पुलिस ने मामले में धारा 307 भादवि जोड़ी गई। चालान जब कोर्ट में पेश किया गया तो उसमें विधायक द्वय के नाम हट चुके थे। कोर्ट मंे शनिवार को सुनवाई हुई। इस दौरान विधायक द्वय श्यामलाल कंवर व आरके राय को मामले में भादवि की धारा 241, 506बी, 342, 365, 120 बी का आरोपी मानते हुए कोर्ट ने उन्हें नामजद किया। अब सुनवाई 10 अप्रैल को है।
पुलिस ने हटाया था, अभियोजन ने जुड़वाया
पुलिस को मामले की जांच में विधायक द्वय के खिलाफ सबूत नहीं मिला। पुलिस ने उनका नाम आरोपी से हटाते हुए क्लोजर रिपोर्ट तैयार किया। कोर्ट में मामले का चालान पेश किया गया। कोर्ट में सुनवाई के दौरान अभियोजन पक्ष ने अर्जी देते हुए विधायक द्वय की अपराध में संलिप्तता बताते हुए आरोपियों में उनके नाम को जोड़ने की मांग की थी। कोर्ट ने अभियोजन व बचाव पक्ष की दलील को सुनने के बाद उन्हें नामजद आरोपी बनाया।
मदनलाल वैष्णव की हो चुकी है मौत
इस मामले में क्लोजर रिपोर्ट से विधायक द्वय के अलावा तत्कालीन विधायक प्रतिनिधि व जिला कांग्रेस कमेटी ग्रामीण के महामंत्री मदनलाल वैष्णव का नाम भी हटाया गया था। मदनलाल वैष्णव की मौत के बाद उनका नाम विलोपित था।
awa_Deva awa_Deva hin_Deva hin_Deva hin_Deva hin_Deva awa_Deva